Document ID: 32003D0436

Απόφαση της Επιτροπής
της 16ης Ιουνίου 2003
για την τροποποίηση της απόφασης 2002/975/ΕΚ σχετικά με τη διενέργεια εμβολιασμού για να συμπληρωθούν τα μέτρα για την καταπολέμηση των λοιμώξεων από τη γρίπη των πτηνών χαμηλής παθογένειας στην Ιταλία και περί ειδικών μέτρων ελέγχου των μετακινήσεων
[κοινοποιηθείσα υπό τον αριθμό Ε(2003) 1834]
(Κείμενο που παρουσιάζει ενδιαφέρον για τον ΕΟΧ)
(2003/436/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 2002/33/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 10 παράγραφος 4,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από τον κανονισμό (ΕΚ) αριθ. 806/2003(4), και ιδίως το άρθρο 9 παράγραφος 4,
την οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των ορνίθων(5), όπως τροποποιήθηκε τελευταία από τον κανονισμό (ΕΚ) αριθ. 806/2003, και ιδίως το άρθρο 16,
Εκτιμώντας τα ακόλουθα:
(1) Κατά τα έτη 1999 και 2000 στην Ιταλία εμφανίστηκαν εστίες γρίπης των πτηνών υψηλής παθογένειας του υποτύπου H7N1, οι οποίες προκάλεσαν καταστρεπτικές οικονομικές ζημίες στον τομέα της πτηνοτροφίας. Πριν από την επιδημία στην περιοχή είχε κυκλοφορήσει ιός χαμηλής παθογένειας.
(2) Τον Οκτώβριο του 2002, κατά τη παρακολούθηση της γρίπης των πτηνών, εντοπίστηκε η παρουσία ιού γρίπης των πτηνών χαμηλής παθογένειας του υποτύπου H7N3 στις περιφέρειες Βένετο και Λομβαρδία.
(3) Για την καταπολέμηση της εξάπλωσης λοιμώξεων από ιό γρίπης των πτηνών χαμηλής παθογένειας, η Επιτροπή, με την απόφασή 2002/975/ΕΚ(6), ενέκρινε πρόγραμμα εμβολιασμού.
(4) Τα αποτελέσματα του προγράμματος εμβολιασμού αναφέρθηκαν σε διάφορες συνεδριάσεις των μόνιμων επιτροπών για την τροφική αλυσίδα και την υγεία των ζώων και είναι γενικώς θετικά όσον αφορά την καταπολέμηση της ασθένειας εντός της ζώνης εμβολιασμού. Εντούτοις, η λοίμωξη έχει εξαπλωθεί σε μερικές περιοχές παρακείμενες προς την καθορισθείσα ζώνη εμβολιασμού.
(5) Κατόπιν τούτου η ζώνη εμβολιασμού πρέπει να επεκταθεί ώστε να καλύπτονται περιοχές σε κίνδυνο για την εξάπλωση του ιού με παράλληλη εφαρμογή των αυστηρών μέτρων παρακολούθησης και εμπορικών περιορισμών.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα Ι της απόφασης 2002/975/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 16 Ιουνίου 2003.

Labels: 3
0
18
6